壽宗室
作者：吳勢卿
朝代：宋

paragraphs: 海珠吐月海水紅，翠竹巖近蓬萊宮。
晨遊東華天帝所，望舒前導參豐隆。
帝曰炎圖億萬載，往哉汝諧盤石宗。
授之虹玉金斗印，一佛出世群仙從。
麟兮定兮已爲瑞，綵袖接武葛氏龍。
憶昔京畿得賢輔，胥濤欲囓粒食空。
百萬生靈袵席上，三日事業方寸中。
至今途歌與里詠，活民生佛稱我公。
公侯衮衮世罕有，初心本願皆陰功。
枌榆社內木連理，華萼樓間天九重。
邦臣未識買臣貴，天子應知劉向忠。
未央前殿催元會，天詔傳宣一字封。
武夷之山三十六，僕居八曲鼓子峰。
白馬仙人向我說，高牙今駐秦甬東。
起看梅花玉的皪，記得誕日今重逢。
去年已獻鶴飛曲，今年作詩尤未工。
一年一軸從今始，鄴架軸少詩無窮。